《次韵子瞻与安节夜坐三首》
宋代·苏辙

前山积雪暮峥嵘，燕坐微闻落瓦声。
共对一尊通夜语，相看万里故乡情。
信归岭上寒梅远，恨极江南春草生。
明目青铜添白发，且须醉睡倒灯檠。
少年高论苦峥嵘，老学寒蝉不复声。
目断家山空记路，手披禅册渐忘情。
功名久已知前错，婚嫁犹须毕此生。
家世读书难便废，漫留案上铁灯檠。
谪官似我无归计，落第怜渠有屈声。
握手天涯同一笑，倚门岁晚不胜情。
黄岗俯仰成陈迹，白首蹉跎畏后生。
归去且安南巷乐，莫看歌舞醉长檠。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。